Millest tunda ära Eestit? Kindlasti peab sellel pildil olema palju metsa (u 50% territooriumist) ja soid (u 20%), kuid ka põlde ja rohumaid (u 30%). Kuid kõige rohkem peab seal olema siiski randa. Maal, mille pindala on vaid 45 125 km2, on randa u 4000 km. Sellest omakorda ligi 600 km kuulub Põhja-Eesti klindile. Põhja-Eesti klint ei ole muidugi veel kogu Eesti, sest siin on veel teisigi imetlemisväärseid loodusmonumente: Siluri klint Saare- ja Muhumaal; Devoni punasest liivakivist kaldakaljud Võru-, Põlva- ja Tartumaal; iidvanad ja -suured meteoriidikraatrid Hiiu- ja Läänemaal ning voored Vooremaal ja kõrved Kõrvemaal.